3.7.2023 г.
BG
Официален вестник на Европейския съюз
L 168/23
(8)
Тази ситуация представлява специфичен проблем по смисъла на член 221 от Регламент (ЕС) No 1308/2013.
Този специфичен проблем в ограничен брой региони в някои държави членки не може да бъде разрешен посредством мерки на основание член 219 или член 220 от посочения регламент, тъй като не е конкретно свързан със съществуващо смущение на пазара или с конкретна заплаха за такова, нито с мерки за борба с разпространението на болести по животните или загуба на потребителско доверие поради рискове за общественото здраве, здравето на животните или на растенията.
Освен това, за да се избегне бързо по-нататъшно влошаване на икономическата жизнеспособност на земеделските стопани в някои региони на България, Полша, Румъния, Словакия и Унгария, ситуацията изисква спешна намеса.
(9)
Поради това е целесъобразно да се предвиди спешна мярка за подпомагане и на България, Полша, Румъния, Словакия и Унгария да се предоставят финансови безвъзмездни средства за подпомагане на земеделските стопани, засегнати от увеличения внос на зърнени и маслодайни култури от Украйна, за строго необходим период.
(10)
Сумата, която ще бъде на разположение на България, Полша, Румъния, Словакия и Унгария, следва да бъде определена, като се вземе предвид по-специално съответното им тегло в селскостопанския сектор на Съюза, въз основа на нетните тавани за директни плащания, определени в приложение III към Регламент (ЕС) № 1307/2013 на Европейския парламент и на Съвета (4), и относителния ръст на търговията със зърнени и маслодайни култури в тези държави.
(11)
България, Полша, Румъния, Словакия и Унгария следва да разпределят помощта по възможно най-ефективните канали въз основа на обективни и недискриминационни критерии, които отчитат степента на затрудненията и икономическите щети, пред които са изправени земеделските стопани, отглеждащи зърнени и маслодайни култури в засегнатите райони, като същевременно гарантират, че тези земеделски стопани са крайните получатели на помощта, и не допускат смущения на пазара и нарушаване на конкуренцията.
(12)
Тъй като определената за България, Полша, Румъния, Словакия и Унгария сума би компенсирала само част от действителните загуби, които понасят земеделските стопани в засегнатите региони, на посочените държави членки следва да се даде възможност да предоставят допълнително национално подпомагане на тези производители съобразно условията и срока, определени в настоящия регламент.
(13)
С цел на България, Полша, Румъния, Словакия и Унгария да се предостави необходимата гъвкавост за разпределяне на помощта съобразно обстоятелствата, за да бъдат преодолени затрудненията на земеделските стопани, следва да им бъде позволено да я съчетават с друго подпомагане, финансирано от Европейския фонд за гарантиране на земеделието и Европейския земеделски фонд за развитие на селските райони, без свръхкомпенсиране на земеделските стопани.
(14)
За да се избегне свръхкомпенсиране, България, Полша, Румъния, Словакия и Унгария следва да вземат предвид подпомагането, предоставено по линия на други национални инструменти или инструменти на Съюза за подпомагане или на частни схеми в отговор на въздействието на увеличения внос на зърнени и маслодайни култури от Украйна в засегнатите региони.
(15)
Тъй като помощта на Съюза се определя в евро и за да се осигури единно и едновременно прилагане на тази мярка, е необходимо да се определи дата за конвертиране на сумата, разпределена на държави членки, които не са приели еврото като национална парична единица, какъвто е случаят с България, Полша, Румъния и Унгария.
С оглед на това, че в настоящия регламент не се предвижда краен срок за подаване на заявленията за помощ, за целите на член 30, параграф 3 от Делегиран регламент (ЕС) 2022/127 на Комисията (5) е целесъобразно датата на влизане в сила на настоящия регламент да се счита за правопораждащото събитие за определяне на обменния курс за сумите, установени в настоящия регламент.
(16)
По бюджетни съображения Съюзът следва да финансира разходите, направени от България, Полша, Румъния, Словакия и Унгария, само когато тези разходи са направени до определена дата за допустимост на разходите.
(4) Регламент (ЕС) No 1307/2013 на Европейския парламент и на Съвета от 17 декември 2013 г. за установяване на правила за директни плащания за земеделски стопани по схеми за подпомагане в рамките на общата селскостопанска политика и за отмяна на Регламент (ЕО) No 637/2008 на Съвета и Регламент (ЕО) No 73/2009 на Съвета (ОВ L 347, 20.12.2013 г., стр. 608).
(5) Делегиран регламент (ЕС) 2022/127 на Комисията от 7 декември 2021 г. за допълнение на Регламент (ЕС) 2021/2116 на Европейския парламент и на Съвета с правила по отношение на разплащателните агенции и други органи, финансовото управление, уравняването на сметките, обезпеченията и използването на еврото (ОВ L 20, 31.1.2022 г., стр. 95).